RAPPORT FRA 113. FORSAMLING I DEN INTERPARLAMENTARISKE UNION 
(IPU) I GENEVE 17. – 19. OKTOBER 2005 

Hovedpunkter: Stor uenighet om resolusjon vedr. migrasjon og utvikling.



    Valg av president for IPU:  Casini fra Italia



    Stortingets delegasjon: Vallersnes H, leder, Lånke KRF, Sjøli H

Resolusjonene i de tre faste komiteene

1.
Den mest kontroversielle resolusjonen gjaldt migrasjon og utvikling i andrekomité (komiteen for handel og utvikling). Det ble en polarisering mellom land fra den rike verden og land som eksporterer arbeidskraft og andre migranter. Særlig plasserte Australia og New Zealand og til dels Sverige seg tydelig i den første kategorien land. De kontroversielle punktene i resolusjonen gjaldt åpning av arbeidsmarkedet, spørsmål om asyl for såkalte irregulære migranter, kompensasjon til land som rammes av betydelig ”brain drain”, samt spørsmål om integrasjon og opplæring i ”kulturell orientering”. Resolusjonen ble vedtatt med mange reservasjoner og stemmeforklaringer. 
Representanten Sjølis innlegg fokuserte på migrantkvinners sårbare situasjon, handel med kvinner og behov for strenge straffer i rettsaker om slike forhold. Hun viste til ny norsk streng rettspraksis på området. 
2.
I førstekomité (komiteen for fred og internasjonal sikkerhet) debatterte delegatene en resolusjon om medienes og parlamentenes rolle i situasjoner med terrorisme og væpnet konflikt. Et hovedspørsmål var forholdet mellom ytringsfrihet og myndighetenes ønske om kontroll med informasjon som tjener terroristers interesser. Enkelte delegasjoner ønsket formuleringer om å søke etter årsakene til terrorisme. 
Representanten Lånkes innlegg var en understrekning av behovet for å ivareta hensynet til ytringsfrihet og menneskerettighetene for øvrig, også når terroristenes interesser skal bekjempes. Videre understreket han betydningen av at riktig informasjon spres i slike situasjoner, og at parlamentene fremstår som åpne for debatt. 
3.
I tredjekomité (for demokrati og menneskerettigheter) var resolusjonstemaet det sivile samfunn og forholdet til parlamentene i utviklingen av demokrati. Det sivile samfunns store betydning for demokratiutvikling ble fremhevet av mange. Samtidig var det noen delegasjoner som uttrykte behov for å forhåndskontrollere det sivile samfunns aktiviteter. Dette ble imøtegått av de som fremholdt at en slik kontroll i så fall måtte være reaktiv. Enkelte land uttrykte bekymring for utenlandsk finansiering av NGOer og politiske partier, og var av den oppfatning at dette kunne være innblanding i andre lands interne forhold. 
4.
Som vanlig ble det vedtatt en hasteresolusjon, som handlet om naturkatastrofer, hvordan kan de hindres og best mulig håndteres. Forslaget var fremmet av Pakistan, India og Mexico. Det var ingen kontroverser av betydning knyttet til debatten og vedtakelsen av denne resolusjonen. 
Representanten Vallersnes holdt et innlegg der han fremholdt betydningen av internasjonalt samarbeid om tidlig varsling, og utdanning og informasjon særlig rettet mot fattige og barn. Han tok også opp behovet for internasjonal finansiering, og muligheter for finansieringsmekanismer for å ivareta de umiddelbare behov som oppstår etter naturkatastrofer. 

5.
Ny president for IPU ble valgt under forsamlingen. Det forelå to kandidater, som begge kommer fra vestgruppen Tolv pluss. Presidenten i Representantenes Hus i Italia, Casini, vant valget. Han fikk over dobbelt så mange stemmer som Versnick, som er senator i Belgia. Casini valgte å stille som kandidat uavhengig av sin geopolitiske gruppe, mens Versnick var den offisielle kandidaten fra tolv pluss. Casisni sa i sin tiltredelsesavtale at han vil forsøke å gjøre IPU mer synlig, også overfor FN. 

6.
IPU-reform: Det er en pågående debatt om mulig IPU-reform. En av årsakene er en konsulentrapport fra Saatchi & Saatchi som har påpekt mulige årsaker til at IPU ikke er bedre kjent, og som gir forslag om informasjonsstrategi og andre tiltak for å bøte på dette. 

Et annet tema var hvordan de nasjonale IPU-delegasjoner blir satt sammen. I kjølvannet av forslag om flere spesialkomiteer innenfor IPU, er det kommet fram oppfordringer til å ta med parlamentarikere med ekspertise innenfor de temaer som skal opp til debatt under IPUs sesjoner. Kritiske bemerkninger fra IPUs sekretariat om manglende ekspertise blant IPU-delegater falt ikke i god jord blant enkelte parlamentarikere. 
7.
Budsjettet til IPU ble vedtatt i Rådet uten debatt. Det innebærer en netto økning i utgifter på 3,3 %, og en økning i det enkelte parlaments bidrag med 3 %. Dette er i tråd med tidligere vedtatt langtidsbudsjett med 3 % årlig økning. Bidragsskalaen er foreslått endret for å bli bedre i samsvar med landenes økonomiske evne pr. i dag, slik som FNs bidragsskala. Japan som største bidragsyter (USA er ikke IPU medlem) vil ha samme bidrag som før. Mellomstore land og store land får økt bidrag. Det vil bety en viss økning i Norges andel.

8.
Komiteen for parlamentarikeres menneskerettigheter fremla som vanlig sin rapport om kolleger i andre parlamenter som er for eksempel fengslet eller drept pga. sin politiske aktivitet. Hver sak blir omtalt. Som vanlig avstedkom dette protester fra flere parlamentarikere fra land som ble kritisert. Eritrea var blant de 20 land som ble omtalt denne gangen. Det ble for øvrig notert positiv utvikling i en sak i Mongolia.
En håndbok for parlamentarikere ble lansert av IPU og FNs høykommisær for flyktninger. 

9.
Visumproblemer ved IPU-konferanser i USA: Under verdenskonferansen for parlamentspresidenter i New York 7. – 9. september i år ble det ikke utstedt visum (i tide) for delegasjonene fra Iran og Cuba. Under IPU-forsamlingen ble det utarbeidet en resolusjonstekst til behandling i FNs generalforsamling som fastslår at fremtidige IPU-møter skal behandles som FN-møter. De vil derved vil falle inn under vertslandsavtalen mellom USA og FN. IPU er avhengig av at medlemmenes faste delegasjoner til FN er villige til å fremme og støtte en slik resolusjon. 
10.
Tolv pluss: Canadiske Ms Torsney ble valgt som leder av tolv pluss. Hun etterfulgte Mr Versnick fra Belgia. Greske Ms Papadimitriou ble valgt som tolv pluss kandidat til IPUs eksekutivkomité (styringskomité), etter franske Mr Salles. Forøvrig var temaene på dagsorden for tolv pluss hovedsakelig de samme som i IPUs organer. 
11.
Paneldebatt om statsløse ble arrangert av IPU og UNHCR. Nyutnevnte høykommissær for flyktninger, Guterres, holdt en innledning. Han fremholdt at statsløse er en ”glemt” kategori, som trenger oppmerksomhet. Det ble lansert en håndbok for parlamentarikere om statsløshet og nasjonalitet. 
Finn Martin Vallersnes

Fung. delegasjonsleder for den norske delegasjonen til Den interparlamentariske union.

